text: Voldsomme flammer truede minkfarm
  27 november 2017 kl. 05.25
  Et maskinhus på en minkfarm stod i flammer natten til mandag. Slukningsarbejdet tog hele natten, men dyrene overlevede.
  Kl. 23.10 søndag aften måtte brandvæsnet rykke ud til en voldsom gårdbrand på Troldhøjvej ved Hedensted. Her var der ild i et maskinhus fyldt med halm og landbrugsmaskiner. 
  Det oplyser Henrik Dam, der er vagtchef ved Sydøstjyllands Politi, til TV SYD.
  Flammerne fik hurtigt godt fat i den let brandbare halm, og længen var ikke til at redde.
  I nærheden af maskinhuset stod en olietank. Den fik man kølet ned og flyttet i sikkerhed, inden ilden fik fat i den. 
  - Hverken mennesker eller mink kom til skade ved ildebranden, siger Henrik Dam til TV SYD mandag morgen. 
  Slukningsarbejdet er fortsat igang tidligt mandag morgen.
  
  